Kampung Parit Lapis Laman

Kampung Parit Lapis Laman ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Lapis Laman merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Lapis Laman telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Lapis Laman sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 40 buah rumah yang telah dibina di sepanjang aliran Parit Lapis Laman menuju ke muaranya di Parit Laman. Taburan rumah yang dibina oleh penduduk setempat adalah sekata pada bahagian hulu Parit Lapis Laman, mahupun di bahagian hilir.

Pada tahun 1993, menerusi Berita Harian telah dilaporkan bahawa terdapat anjing-anjing berkeliaran di Kampung Parit Lapis Laman yang memakan ayam ternakan penduduk kampung. 

Pada tahun 2007, seorang remaja perempuan yang juga merupakan penghidap penyakit sawan didapati meninggal dunia apabila didapati lemas dalam bilik air di rumahnya di Kampung Parit Lapis Laman. Menurut laporan, insiden yang berlaku pada waktu pagi disebabkan oleh banjir yang melanda kawasan perkampungan terbabit akibat hujan lebat. 

Pada tahun 2012, banjir telah berlaku di Kampung Parit Lapis Laman susulan kediaman penduduk dinaiki air selepas hujan lebat. Pusat pemindahan sementara iaitu Balai Raya Parit Lapis Laman telah dibuka bagi menampung 61 orang mangsa banjir yang datang daripada 12 buah keluarga. Bantuan asas merangkumi makanan dan minuman, dan pakaian telah diberikan kepada mangsa-mangsa yang terlibat.

 Geografi 
Kampung Parit Lapis Laman merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Lapis Laman ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Lapis Laman ialah Parit Sulong, yang terletak pada bahagian timur laut daripadanya.

Kedudukan Kampung Parit Lapis Laman berada pada bahagian utara Mukim Simpang Kiri, sangat berhampiran dengan sempadan Mukim Sri Medan. Kampung Parit Lapis Laman dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Lapis Laman.

 Kampung Parit Sentang Batu di bahagian utara
 Kampung Parit Raja Ahmad di bahagian timur laut
 Parit Sulong di bahagian timur laut
 Kampung Sungai Lontok di bahagian timur
 Kampung Parit Jalil di bahagian timur
 Kampung Parit Yusof di bahagian tenggara
 Kampung Parit Laman di bahagian barat daya
 Kampung Parit Othman di bahagian barat daya

Parit Lapis Laman merupakan sebuah parit buatan manusia yang mengairi kawasan Kampung Parit Lapis Laman Batu. Aliran air yang bergerak adalah linear, dari arah barat daya ke tenggara, dengan melewati kawasan petempatan manusia dan perladangan seperti tanaman kelapa sawit dan getah. Parit ini berpunca di sekitar kawasan penanaman kelapa sawit yang tidak berpagar dan mengalir ke Sungai Simpang Kiri untuk penggabungan sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat. Pada tahun 1937, Parit Lapis Laman tidak bergabung dengan Sungai Simpang Kiri, sebaliknya aliran air ini disalurkan ke Parit Lapis sebelum bergabung dengan Sungai Simpang Kiri di Kampung Parit Lapis atau Kampung Parit Yusof.

 Infrastruktur 
Masjid Kampung Parit Lapis Laman (atau Masjid Parit Lapis Laman) ialah sebuah masjid di Kampung Parit Lapis Laman. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101034.

Surau Parit Lapis Laman ialah sebuah surau di Kampung Parit Lapis Laman. Kod pengenal pasti surau dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 010112100.

Balai Raya Parit Lapis Laman ialah balai raya yang dibina di Kampung Parit Lapis Laman.

 Rujukan 

Parit Lapis Laman